Nú er búið að birta ferðaáætlun næsta árs . En það er kannski ekki á allra vitorði hvernig ferðaáætlun verður til . Við leituðum til Sigrúnar Valbergsdóttur , formanns Ferðanefndar FÍ , til að forvitnast um hvert ferlið er . „ Það er öflugt teymi sem kemur að því að setja saman Ferðaáætlun FÍ . Teymið samanstendur af sjö manna Ferðanefnd og starfsfólki skrifstofunnar sem heldur utan ferðir og verkefni félagsins . Þetta teymi er gríðarlega reynslumikið og víðförult og hefur því góða yfirsýn og þekkingu á landinu öllu , ásamt öllum okkar fararstjórum sem leiða ferðirnar . “ Tillögur koma úr ýmsum áttum Hún segir deildir Ferðafélagsins um allt land skila sínum tillögum að áliðnu hausti á sama tíma og Ferðanefndin er að ljúka störfum . Þau sem sjái um Ferðafélag barnanna og Ferðafélag unga fólksins geri slíkt hið sama . Svo eru það fjallaverkefnin og hreyfihóparnir . „ Fjallaverkefnin og lýðheilsuverkefnin hafa sína föstu umsjónarmenn sem vinna þétt með skrifstofunni . Við byrjum þessa vinnu um leið og sumarvertíðinni er að ljúka , þá koma í ljós viðtökur áætlunar síðasta árs og það er í raun það fyrsta sem lagt er til grundvallar fyrir næstu áætlun . Auk eigin hugmynda leitum við eftir tillögum frá fararstjórum og oft berast tillögar að ferðum frá félögum í FÍ . Þetta er alltaf jafn spennandi vinna og sumarið er ekki búið þegar plönin fyrir næsta sumar verða til . “ Sumar ferðir eru sígildar Sigrún segir áherslurnar geta verið nokkuð breytilegar en þó séu sígildar og vinsælar ferðir alltaf endurteknar eins og á Hornstrandir , í Lónsöræfi og að sjálfsögðu Laugavegsgöngur . Þá eru einnig nokkrar dagsferðir sígildar eins og Leggjabrjótur á 17. júní og Síldarmannagötur að hausti . „ Svo eru geysivinsælar fjallaskíðaferðir , ekki alltaf þó á sömu svæði og sama má segja um Sögugöngurnar sem eru í áætluninni , en eru alltaf á nýjum slóðum . “ Sigrún bendir líka á að á meðan sum landssvæði komist í tísku detti önnur út og að þau fylgist vel með því . Kostnaður við ferðirnar skiptir máli sem og fjölbreytni „ Við reynum að hafa ferðirnar eins hagstæðar og hægt er , minnka trúss og annað sem hleypir upp kostnaði . Við horfum til þess að allt landið er undir í þessari áætlun og sömuleiðis fylgjumst við vel með þegar út koma bækur með leiðarlýsingum á svæðum sem lítið hefur verið horft til . Svo eru félagar í FÍ á öllum aldri og það þarf að vera mikil fjölbreytni i ferðaframboðinu . Allt frá fjögurra skóa ferðum , þar sem gengið er með allt á bakinu og gist í tjöldum yfir í ferðir með rútu þar sem gist er í uppbúnum rúmum á gistihúsum og allt þar á milli . “ Nýjungar nauðsynlegar „ Það er alger nauðsyn að bjóða upp á nýjungar og á það leggjum við mikla áherslu . Það eru yfirleitt 30 - 40% nýjar ferðir í áætluninni hverju sinni . “ Við áréttum að prentað eintak af ferðaáætluninni fer í dreifingu til félagsmanna föstudaginn 10. janúar .